Tannie en ouma laai inkopies af, aangeval met graaf | Netwerk24
Deur Marietie Louw-Carstens 11 September 2018 16:34
"Hulle is vir dood gelos."
So sê JP Barnard oor sy ouma, Esmé Venter (72) en tannie Priscilla Venter (52), wat Maandagmiddag laat op 'n hoewe buite Northam in Limpopo met 'n graaf aangeval is.
Die bloedbesmeerde kombuis waar twee vroue op 'n hoewe buite Northam aangeval is.
"Dit veroorsaak baie haat in 'n mens se hart," sê Barnard.
Die twee vroue is aangerand minder as 'n dag voordat die nasionale misdaadsyfers in die parlement bekend gemaak is. Luidens die jongste statistieke is nege plaasmoorde in die 2017-'18-boekjaar in Limpopo aangemeld.
Venter en haar dogter het laatmiddag vanaf die dorp op die hoewe aangekom en was besig om kruideniersware uit hul motor te laai toe hulle oorval is.
Kol. Moatshe Ngoepe, polisiewoordvoerder in Limpopo, sê dit is nie seker hoeveel mans die Venters aangeval het nie.
Barnard sê nadat sy ouma en tannie herhaaldelik met 'n graaf geslaan is, is 'n besemstok gebruik om hulle verder mee te slaan. Daar is ook 'n mes met bloed daaraan in die bloedbesmeerde kombuis gekry.
Die graaf waarmee twee vroue geslaan is op 'n hoewe buite Northam in Limpopo.
Nooddienswerkers se handskoene in 'n plas bloed waar twee vroue buite Northam aangeval is.
Hierdie mes is ook gebruik in die aanval op twee vroue op 'n hoewe buite Northam.
Die bebloede kombuis in 'n huis op 'n hoewe buite Northam waar twee vroue aangeval is.
Die graaf waarmee twee vroue op 'n hoewe buite Northam aangeval is.
"My ouma het genadiglik na 'n ruk bygekom. Sy het na die hoofhek van die hoewe geloop en om hulp geskreeu, ons weet nou nog nie hoe sy dit reggekry het om te loop nie," sê Barnard.
'n Man wat op 'n nabygeleë hoewe aan 'n watertenk gewerk het, het haar hulpkrete gehoor en hulp ontbied. Priscilla Venter was bewusteloos ná die aanval.
Die vroue is eers per ambulans na 'n hospitaal in Thabazimbi geneem, waarna hulle na 'n hospitaal in Rustenburg oorgeplaas is. Hulle is albei in 'n bedenklike, maar bestendige toestand.
Barnard sê die drie polisielede van die Northam-polisiekantoor "het net in hul bakkie gesit en gelyk of hulle nie daarin belangstel om te help nie". Volgens hom sal misdaad eers behoorlik bekamp kan word wanneer daar van korrupte polisiebeamptes ontslae geraak word.
"Mense moet ook meer begin saamstaan en teen misdaad baklei."
Heritage Protection Group (HPG), 'n misdaadbestrydingsorganisasie wat deur oudpolisielede gestig is, is sedert Maandagaand besig met 'n reuse soektog na die aanvaller(s). Niemand is nog in hegtenis geneem nie.
Esmé Venter (72) en haar dogter, Priscilla (52), van Northam wat met 'n graaf aangeval is. Foto: Verskaf